Bent Hindrup Andersen (EL), 1997-11-27:
Hr. Steen Gade foreslår jo selv, at vi efter Kyoto skal lave en alliance med ligesindede lande.
Det, der ligger i vores forslag til vedtagelse, er, at den alliance skal man også fremføre på Kyoto-mødet.
Det er dér forskellen ligger.
Man skal ikke underordne sig EU's krav, når vi samtidig har nogle meget klare krav i Danmark, som vi bør fremføre som krav, der bør følges op af andre industrialiserede lande.
Det er de beslutninger, vi har truffet her i Folketinget, og det er blandt andet, at man skal have en halvering af industrilandenes udslip i år 2030, og at man også skal op på 20 pct. i de industrialiserede landes reduktioner.
Det er det, vi foreslår i vores forslag til vedtagelse.
Vi foreslår sådan set, at regeringen er forpligtet af de beslutninger, vi har truffet her i Folketinget, og er forpligtet til at fremføre dem på Kyotomødet og ikke undlade at gøre det på grund af EU's eksistens.
Det er kernen i det.
Det er et svar til hr. Steen Gade og også til hr. Martin Glerup.
Det, jeg også gerne vil understrege, er, at vi har en kritik af den hulhed, der ligger i EU's forslag.
De mange andre EU-lande har intet gjort.
Herhjemme har vi også haft en stigning i CO2-udslippet, selv om vi har gjort en del ting, som vi bl.a. også har været med til.
Så kernen i det er: Er det ikke rimeligt inden Kyotomødet at følge den idé, som hr. Steen Gade selv også har, nemlig at vi skal lave en alliance med ligesindede lande?
Der er altså lande, der er mere ligesindede med os uden for EU end inden for EU, og vi skal selvfølgelig arbejde sammen med dem og fremsætte vores egne forslag for derigennem at vise vejen frem på Kyotomødet. Vi skal ikke lade os bøje under EU's åg, så det bliver dem, der lægger politikken, når det samtidig også er en ekstrem hul propaganda, de fyrer af.
Jeg prøver en gang til.
Hr. Steen Gade har jo ret i, at det er svært at finde nogen, der kan fremsætte de samme forslag, som Danmark har besluttet her i Folketinget.
Men der har jo heller ikke været et forsøg på det og ingen chance for at gøre det, for Danmark har i forberedelsen af Kyotomødet underordnet sig EU.
Så man har jo ikke haft en chance for at finde ud af, om der er alliancepartnere, som f.eks. vil støtte de målsætninger, som vi har besluttet her i Folketinget.
Derfor vil jeg sige, at det her er sidste chance for, at vi i Folketinget kan kræve, at regeringen over for samtlige lande i verden fremfører de målsætninger, vi har besluttet her i Folketinget, og ikke kun slås for det internt i EU.
Det er det, der er meningen med vores forslag til vedtagelse.
Så vil jeg spørge hr. Steen Gade, men det må jeg vist ikke, når hr. Steen Gade spørger mig.
Men så kunne jeg jo vende spørgsmålet om og sige, at hvis ikke vi fremfører regeringens og Folketingets tidligere beslutninger i Kyoto,
så får vi heller ikke på Kyotomødet lejlighed til at finde ud af, om der er andre lande, der mener ligesom os.
Det er det, vi mener, vi skal bruge Kyotomødet til, nemlig at fremsætte Folketingets beslutninger, således at vi kan finde alliancepartnere til at følge op på det efter Kyotomødet. Når det så kommer til den endelige afstemning, kan det godt være, at man i et kompromis bliver nødt til at acceptere, at det kun bliver 15 pct., sådan som det er foreslået af EU.